作者:王建
標題:舞曲歌辭：霓裳辭十首
內容:弟子部中留一色，聽風聽水作霓裳。散聲未足重來授，直到床前見上皇。中管五絃初半曲，遙教合上隔簾聽。一聲聲向天頭落，效得仙人夜唱經。自直梨園得出稀，更番上曲不教歸。一時跪拜霓裳徹，立地階前賜紫衣。旋翻新譜聲初足，除卻梨園未教人。宣與書家分手寫，中官走馬賜功臣。伴教霓裳有貴妃，從初直到曲成時。日長耳裡聞聲熟，拍數分毫錯總知。絃索摐摐隔彩雲，五更初發一山聞。武皇自送西王母，新換霓裳月色裙。敕賜宮人澡浴回，遙看美女院門開。一山星月霓裳動，好字先從殿裡來。傳呼法部按霓裳，新得承恩別作行。應是貴妃樓上看，內人舁下彩羅箱。朝元閣上山風起，夜聽霓裳玉露寒。宮女月中更替立，黃金梯滑並行難。知向華清年月滿，山頭山底種長生。去時留下霓裳曲，總是離宮別館聲。